Document ID: 32007R0617

REGOLAMENT TAL-KUNSILL (KE) NRU 617/2007
ta' l-14 ta' Mejju 2007
dwar l-implimentazzjoni ta' l-10 Fond Ewropew għall-Iżvilupp taħt il-Ftehim ta' Sħubija AKP-KE
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Kotonù fit-23 ta' Ġunju 2000 (1) u kif rivedut fil-Lussemburgu fil-25 ta' Ġunju 2005 (2) (minn hawn 'il quddiem imsejjaħ il-“Ftehim ta' Sħubija AKP-KE”),
Wara li kkunsidra l-Ftehim Intern bejn ir-Rappreżentanti tal-Gvernijiet ta' l-Istati Membri, imlaqqgħin fi ħdan il-Kunsill, dwar il-finanzjament ta' l-għajnuna Komunitarja taħt il-qafas finanzjarju pluriennali għall-perijodu 2008 sa l-2013 skond il-Ftehim ta' Sħubija AKP-KE u dwar l-allokazzjoni ta' assistenza finanzjarja għall-Pajjiżi u Territorji Extra-Ewropej li għalihom tapplika l-Parti Erbgħa tat-Trattat tal-KE (minn hawn 'il quddiem imsejjaħ il-“Ftehim Intern”), u b'mod partikolari l-Artikolu 10(1) tiegħu (3),
Wara li kkunsidra l-proposta mill-Kummissjoni,
Wara li kkunsidra l-opinjoni tal-Bank Ewropew ta' l-Investiment,
Billi:
(1)
Id-Deċiżjoni Nru 1/2006 tal-Kunsill tal-Ministri AKP-KE (4) tispeċifika l-qafas finanzjarju pluriennali għall-perijodu 2008 sa 2013 u ddaħħal Anness ġdid Ib fil-Ftehim ta' Sħubija AKP-KE.
(2)
Il-Ftehim Intern jiddefinixxi l-pakketti finanzjarji varji ta' l-10 Fond Ewropew għall-Iżvilupp (minn hawn 'il quddiem imsejjaħ “il-FEŻ”), l-iskema ta' kontribuzzjonijiet u l-kontribuzzjonijiet għall-10 FEŻ, jistabbilixxi l-Kumitat FEŻ) u l-Kumitat tal-Faċilità ta' Investiment (minn hawn 'il quddiem imsejjaħ “il-Kumitat FI”), u jiddetermina l-piż tal-vot u r-regola dwar maġġoranza kwalifikata fihom.
(3)
Barra minn hekk, il-Ftehim Intern jistabbilixxi l-ammont aggregat ta' għajnuna Komunitarja lill-Grupp ta' Stati Afrikani, tal-Karibew u tal-Paċifiku (minn hawn 'il quddiem imsejħa “l-Istati AKP”) (eskluża r-Repubblika ta' l-Afrika t'Isfel) u lill-Pajjiżi u t-Territorji Extra-Ewropej (minn hawn 'il quddiem imsejħa l-“PTE”) għall-perjodu ta' sitt snin bejn l-2008-2013 ta' EUR 22 682 miljun mill-10 FEŻ kontribwit mill-Istati Membri. Huwa meħtieġ li mill-ammont ta' l-10 FEŻ stabbilit mill-Ftehim Intern, jiġu allokati EUR 21 966 miljuni lill-Istati AKP kif speċifikat fil-qafas finanzjarju pluriennali 2008-2013 imsemmi fl-Anness Ib mal-Ftehim ta' Sħubija AKP-KE, jiġu allokati EUR 286 miljun lill-PTE u jiġu allokati EUR 430 miljun lill-Kummissjoni għal infiq ta' appoġġ marbuta mal-programmazzjoni u l-implimentazzjoni tal-FEŻ mill-Kummissjoni.
(4)
L-10 allokazzjoni FEŻ lill-PTE hija rregolata mid-Deċiżjoni tal-Kunsill tas-27 ta' Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (5) u mir-Regolament ta' Implimentazzjoni tal-Kummissjoni (KE) Nru 2304/2002 (6) u kwalunkwe aġġornamenti sussegwenti tiegħu.
(5)
Il-miżuri koperti minn, u eliġibbli għall-finanzjament taħt ir-Regolament tal-Kunsill (KE) Nru 1257/96 ta' l-20 ta' Ġunju 1996 rigward l-għajnuna umanitarja (7), għandhom ikunu finanzjati biss taħt l-10 FEŻ f'ċirkostanzi eċċezzjonali, fejn tali assistenza tkun tinħtieġ sabiex tkun żgurata l-kontinwità tal-koperazzjoni minn taħt kondizzjonijiet ta' kriżi għal taħt dawk stabbli għall-iżvilupp u din ma tkunx tista' tiġi finanzjata mill-baġit ġenerali ta' l-Unjoni Ewropea.
(6)
Fil-11 ta' April 2006, il-Kunsill adotta l-prinċipju li jiffinanzja l-Faċilità Afrikana għall-Paċi mill-10 FEŻ b'ammont ta' mhux aktar minn EUR 300 miljun li jkopri l-perijodu 2008-2010 u qabel dwar il-modalitajiet u l-formulazzjoni futuri għall-faċilità.
(7)
Huwa xieraq li l-pajjiżi tal-Protokoll dwar iz-Zokkor, kif imsemmija fil-Protokoll 3 għall-Ftehim ta' Sħubija AKP-KE, milquta mir-riforma Komunitarja fiz-zokkor ikunu jistgħu jibbenefikaw minn miżuri ta' akkumpanjament finanzjati permezz tar-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament tal-koperazzjoni għall-iżvilupp (8). Il-pajjiżi AKP sejrin ikollhom aċċess ukoll għal assistenza Komunitarja minn programmi tematiċi provduti mill-istrument għall-koperazzjoni għall-iżvilupp u permezz tar-Regolament (KE) Nru 1889/2006 tal-Parlament Ewropew u tal-Kunsill ta' l-20 ta' Diċembru 2006 dwar l-istabbiliment ta' strument ta' finanzjament għall-promozzjoni tad-demokrazija u tad-drittijiet tal-bniedem madwar id-dinja (9). Dawk il-programmi tematiċi għandhom iżidu l-valur għal, ikunu konsistenti ma' u sussidjarji u addizzjonali għall-programmi ġeografiċi finanzjati taħt il-FEŻ.
(8)
Il-Ftehim ta' Sħubija AKP-KE jisħaq dwar l-importanza ta' koperazzjoni reġjonali fost l-Istati AKP, il-PTE u r-reġjuni l-aktar periferiċi tal-Komunità.
(9)
Id-Deċiżjoni 2005/446/KE tar-Rappreżentanti tal-Gvernijiet ta' l-Istati Membri, imlaqqgħin fi ħdan il-Kunsill (10) tistabbilixxi l-31 ta' Diċembru 2007 bħala d-data li warajha l-fondi tad-9 FEŻ immexxi mill-Kummissjoni, is-sussidji fuq l-imgħax immexxija mill-Bank Ewropew ta' l-Investiment (minn hawn 'il quddiem imsejjaħ “il-BEI”) u d-dħul miġbur mill-imgħax fuq dawn l-approporjazzjonijiet ma għandhomx jiġu iżjed impenjati. Din id-data tista' tiġi riveduta jekk dan ikun meħtieġ.
(10)
Għall-finijiet ta' l-implimentazzjoni tal-FEŻ, huwa meħtieġ li tiġi deċiża l-proċedura għall-programmazzjoni, eżami u approvazzjoni ta' l-għajnuna, u li jiġu stabbiliti r-regoli dettaljati għas-sorveljanza ta' l-użu ta' l-għajnuna. Fis-17 ta' Lulju 2006 r-rappreżentanti tal-Gvernijiet ta' l-Istati Membri, imlaqqgħin fi ħdan il-Kunsill, adottaw Deċiżjoni 2006/610/KE (11) dwar l-applikazzjoni provviżorja tal-Ftehim Intern, għall-finijiet ta' l-adozzjoni tar-Regolament ta' Implimentazzjoni u r-Regolament Finanzjarju u, inter alia, għall-għanijiet tat-twaqqif tal-Kumitat FEŻ u tal-Kumitat FI.
(11)
Fl-24 ta' Novembru 2004, il-Kunsill adotta konklużjonijiet dwar l-effikaċja ta' l-azzjonijiet esterni ta' l-UE, inkluż aktar tisħiħ tal-komplementarjetà u l-koordinazzjoni bejn il-Komunità u l-koperazzjoni għall-iżvilupp ta' l-Istati Membri. Fl-24 ta' Mejju 2005 l-Kunsill impenja ruħu sabiex iwettaq l-implimentazzjoni u l-monitoraġġ f'waqthom tad-Dikjarazzjoni ta' Pariġi dwar l-Effikaċja ta' l-Għajnuna u ta' l-impenji speċifiċi ta' l-UE adottati fil-Forum ta' Pariġi tat-28 ta' Frar - 2 ta' Marzu 2005. Il-Kunsill tal-11 ta' April 2006 adotta konklużjonijiet dwar il-qafas komuni għal dokumenti ta' strateġija tal-pajjiż u b'hekk ippermetta programmazzjoni pluriennali konġunta mill-UE u donaturi oħra interessati. Fis-16 ta' Ottubru 2006, il-Kunsill adotta konklużjonijiet dwar l-importanza tal-komplementarjetà u d-diviżjoni tax-xogħol bħala partijiet kostituttivi ta' l-effikaċja ta' l-għajnuna.
(12)
Fit-22 ta' Diċembru 2005, il-Kunsill u r-rappreżentanti tal-Gvernijiet ta' l-Istati Membri, imlaqqgħin fi ħdan il-Kunsill, il-Parlament Ewropew u l-Kummissjoni adottaw Dikjarazzjoni Konġunta dwar Politika ta' Żvilupp ta' l-Unjoni Ewropea (12). Sussegwentement il-Kunsill Ewropew adotta strateġija għall-Afrika f'Diċembru 2005 u l-Kunsill adotta konklużjonijiet dwar strateġija għall-Karibew (10 ta' April 2006) u l-Paċifiku (17 ta' Lulju 2006).
(13)
Fis-16 ta' Ottubru 2006, il-Kunsill adotta konklużjonijiet dwar it-Tmexxija fil-Kunsens Ewropew dwar l-Iżvilupp: Lejn Approċċ Armonizzat fi ħdan l-Unjoni Ewropea, fejn fakkar li l-allokazzjonijiet ta' ammonti ta' inċentivazzjoni ta' l-Inizjattiva fit-Tmexxija għandhom jiġu diskussi fid-dettal bejn l-Istati Membri u l-Kummissjoni u fejn saħaq il-ħtieġa li l-Kummissjoni tinvolvi l-korpi kompetenti tal-Kunsill,
ADOTTA DAN IR-REGOLAMENT:
TITOLU I
PRINĊIPJI ĠENERALI
Artikolu 1
Il-qafas ġenerali għall-programmazzjoni u għall-implimentazzjoni
1. L-objettiv primarju u ewlieni tal-koperazzjoni taħt dan ir-Regolament għandu jkun l-eliminazzjoni tal-faqar fil-pajjiżi u r-reġjuni sħab fil-kuntest ta' l-iżvilupp sostenibbli, inkluż insegwiment ta' l-Għanijiet ta' Żvilupp tal-Millennju.
2. Il-koperazzjoni ġeografika mal-pajjiżi u r-reġjuni AKP fil-kuntest ta' l-10 FEŻ għandha tkun ibbażata fuq il-prinċipji u l-valuri bażiċi riflessi fid-dispożizzjonijiet ġenerali tal-Ftehim ta' Sħubija AKP-KE u b'kont meħud ta' l-objettivi ta' żvilupp u ta' l-istrateġiji ta' komunikazzjoni stabbiliti fit-Titolu XX tat-Trattat.
Id-Dikjarazzjoni Konġunta dwar Politika ta' Żvilupp tat-22 ta' Diċembru 2005: 'Il-Kunsens Ewropew' għandha tipprovdi l-qafas ġenerali sabiex tiggwida l-programmazzjoni u l-implimentazzjoni ta' l-10 FEŻ, inklużi l-prinċipji stabbiliti fid-Dikjarazzjoni ta' Pariġi dwar l-Effikaċja ta' l-Għajnuna ta' l-2005.
3. Id-Dikjarazzjoni ta' Pariġi dwar l-Effikaċja ta' l-Għajnuna tinkludi l-prinċipji ta' appartenenza, allinjament, armonizzazzjoni, amministrazzjoni ta' l-għajnuna orjentata lejn ir-riżultati u responsabbiltà reċiproka, validi għall-pajjiżi u reġjuni sħab kif ukoll għad-donaturi.
Dawk il-prinċipji għandhom joħolqu l-kondizzjonijiet għall-pajjiżi u r-reġjuni sħab sabiex jeżerċitaw tmexxija effikaċi fuq il-linji politiċi u strateġiji tagħhom ta' żvilupp u jwasslu għal approċċ ibbażat fuq il-pajjiż jew reġjun, jew għal approċċ immexxi minnu, li jinvolvi konsultazzjoni wiesgħa mal-partijiet interessati u allinjament dejjem ikbar ma' objettivi u strateġiji nazzjonali jew reġjonali ta' żvilupp, partikolament dawk sabiex jitnaqqas il-faqar. Dan jitlob il-koordinazzjoni effikaċi tad-donaturi, ibbażata fuq tfittxija għall-komplementarjetà, approċċ non-esklussiv u l-promozzjoni ta' inizjattivi mad-donaturi kollha, allinjati ma' u bbażati fuq analiżi, proċessi u strateġiji eżistenti u proċeduri kif ukoll istituzzjonijiet speċifiċi għall-pajjiż jew reġjun.
4. Mingħajr preġudizzju għall-ħtieġa li tiġi żgurata l-kontinwità tal-koperazzjoni minn taħt kondizzjonijiet ta' kriżi għal taħt dawk stabbli għall-iżvilupp, fil-prinċipju m'għandhomx jiġu finanzjati taħt dan ir-Regolament miżuri koperti minn, u eliġibbli għall-finanzjament taħt ir-Regolament tal-Kunsill (KE) Nru 1257/96.
TITOLU II
PROGRAMMAZZJONI
Artikolu 2
Il-proċess ta' programmazzjoni
1. Il-proċess ta' programmazzjoni għal assistenza lil pajjiżi u reġjuni AKP amministrat mill-Kummissjoni taħt il-Ftehim ta' Sħubija AKP-KE għandu jitwettaq skond l-Artikoli 1 sa 14 ta' l-Anness IV ma' dak il-Ftehim u skond il-prinċipji ġenerali msemmija fl-Artikolu 1 ta' dan ir-Regolament.
2. Il-programmazzjoni għall-finijiet ta' dan ir-Regolament għandha tfisser, inter alia:
(a)
il-preparazzjoni u l-iżvilupp ta' Strateġiji ta' Appoġġ għal Pajjiżi (minn hawn 'il quddiem imsejħa “dokumenti ta' strateġija tal-pajjiżi”) u Strateġiji ta' Appoġġ Reġjonali (minn hawn 'il quddiem imsejħa “dokumenti ta' strateġija reġjonali”);
(b)
indikazzjoni ċara mill-Komunità ta' l-allokazzjoni finanzjarja programmabbli indikattiva li minnha jistgħu jibbenefikaw il-pajjiżi u r-reġjuni tul il-perijodu ta' sitt snin ta' l-10 FEŻ;
(ċ)
il-preparazzjoni u l-adozzjoni ta' programm pluriennali indikattiv għall-implimentazzjoni tad-dokumenti ta' strateġija tal-pajjiżi u tad-dokumenti ta' strateġija reġjonali;
(d)
proċess ta' reviżjoni li jkopri d-dokumenti ta' strateġija tal-pajjiżi u d-dokumenti ta' strateġija reġjonali, il-programmi indikattivi pluriennali u l-volum ta' riżorsi allokati lilhom.
3. Il-programmazzjoni fil-livelli nazzjonali u reġjonali għandha titwettaq b'mod koordinat. Il-koordinazzjoni għall-finijiet ta' dan ir-Regolament għandha tfisser, inter alia:
(a)
il-pajjiż jew reġjun imsieħeb konċernat għandu safejn possibbli jkun il-forza mexxejja fil-programazzjoni ta' l-assistenza Komunitarja. Il-programmazzjoni għandha, ħlief fil-każijiet previsti fil-paragrafu 5, issir b'mod konġunt mal-pajjiż jew reġjun imsieħeb konċernat u tkun inkrementalment allinjata ma' l-istrateġiji għat-tnaqqis ta' faqar jew strateġiji ekwivalenti tal-pajjiż jew reġjun imsieħeb; il-proċess konġunt għandu jinkludi partijiet interessati oħra fejn rilevanti, inklużi parlamenti, awtoritajiet lokali u atturi rappreżentattivi non-Statali, li għandhom ikunu assoċjati fil-proċess ta' programmazzjoni kmieni skond kemm meħtieġ;
(b)
għall-preparazzjoni u għall-iżvilupp tad-dokumenti ta' strateġija l-Kummissjoni għandha taħdem f'koordinazzjoni ma' l-Istati Membri rappreżentati lokalment u l-BEI dwar kwistjonijiet relatati ma' l-oqsma ta' kompetenza tagħha u operazzjonijiet, anke fir-rigward tal-Faċilità ta' Investiment. Il-koordinazzjoni ser tibqa' miftuħa għall-Istati Membri li mhumiex rappreżentanti b'mod permanenti fil-pajjiż jew reġjun konċernat;
(ċ)
il-Kummissjoni u l-Istati Membri rappreżentati lokalment għandhom jagħmlu ħilithom fejn possibbli u fejn xieraq għal programmazzjoni konġunta, inkluża strateġija konġunta ta' reazzjoni. Il-parteċipazzjoni fi programmazzjoni konġunta ser, permezz ta' mekkanizmi flessibbli, tibqa' miftuħa għall-Istati Membri li mhumiex rappreżentanti b'mod permanenti fil-pajjiż jew reġjun konċernat;
(d)
il-Kummissjoni u l-Istati Membri għandhom ifittxu skambji ta' informazzjoni regolari u frekwenti, anke ma' donaturi oħra u banek ta' żvilupp, u jippromwovu koordinazzjoni aħjar ta' linji politiċi, armonizzazzjoni ta' proċeduri, komplementarjetà u diviżjoni tax-xogħol, sabiex b'hekk isaħħu l-impatt imtejjeb ta' linji politiċi u tal-programmazzjoni. Il-koordinazzjoni tad-donaturi għandha safejn possibbli ssir permezz ta' mekkaniżmi eżistenti ta' koordinazzjoni tad-donaturi u tibni fuq proċessi eżistenti ta' armonizzazzjoni fil-pajjiż jew reġjun imsieħeb konċernat. Il-pajjiż jew reġjun imsieħeb konċernat għandu safejn possibbli jkun il-forza mexxejja fil-koordinazzjoni ta' assistenza Komunitarja ma' donaturi oħra; kulfejn l-iżvilupp ta' strateġiji komuni diġà qed iseħħ, il-programmazzjoni konġunta għandha tibqa' miftuħa għal donaturi oħra u tikkomplementa, issaħħaħ u kulfejn possibbli tkun parti minn dawn il-proċessi eżistenti.
4. Addizzjonalment għad-dokumenti ta' strateġija tal-pajjiżi u għad-dokumenti ta' strateġija reġjonali, għandhom jiġu preparati u żviluppati, mal-Kumitat ta' Ambaxxaturi AKP-KE, Dokument ta' Strateġija Intra-AKP u programm pluriennali indikattiv relatat, ibbażati fuq kriterji stabbiliti għal qafas ta' politika intra-ACP li jikkonforma mal-prinċipji ta' komplementarjetà u ma' l-ambitu ġeografiku impliċiti fl-Artikolu 12 ta' l-Anness IV mal-Ftehim ta' Sħubija AKP-KE.
5. Fiċ-ċirkostanzi eċċezzjonali msemmija fl-Artikolu 3(4) u fl-Artikolu 4(5) ta' l-Anness IV ma' l-Ftehim ta' Sħubija AKP-KE, meta l-pajjiżi ma jkunux jistgħu jkollhom aċċess għal fondi programmabbli normali u/jew l-uffiċjal awtorizzanti nazzjonali ma jkunx jista' jwettaq dmiru, il-Komunità għandha tagħmel dispożizzjonijiet speċifiċi kif imsemmi fl-Artikolu 4(7) ta' dan ir-Regolament.
6. Il-programmazzjoni għandha titfassal sabiex tissodisfa kemm jista' jkun possibbli il-kriterji għal assistenza uffiċjali għall-żvilupp (minn hawn 'il quddiem imsejħa “AUŻ”) stabbiliti mill-OECD/DAC.
7. Il-programmazzjoni għandha, fejn ikun il-każ, tiżgura l-viżibbiltà Ewropea fil-pajjiżi u reġjuni sħab ta' l-UE.
Artikolu 3
Allokazzjoni tar-riżorsi
1. Fil-bidu tal-proċessi ta' programmazzjoni l-Kummissjoni għandha, abbażi tal-ħtiġijiet u l-kriterji ta' prestazzjoni identifikati fl-Artikoli 3, 9 u 12 ta' l-Anness IV mal-Ftehim ta' Sħubija AKP-KE, tiddetermina l-allokazzjoni pluriennali indikattiva ta' fondi għal kull pajjiż u reġjun AKP u għall-pakkett intra-AKP li fuqu hu bbażat il-proċess ta' programmazzjoni, fil-limiti stabbiliti fl-Artikolu 2 tal-Ftehim Intern. Dawn il-kriterji għandhom ikunu standard, oġġettivi u trasparenti.
2. Fir-rigward ta' l-allokazzjoni indikattiva nazzjonali, ir-riżorsi għandhom jinkludu ammont programmabbli, inkluż porzjon ta' inċentiv allokat abbażi ta' kriterji relatati mal-governanza, konformement mal-prinċipji dwar il-governanza adottati mill-Kunsill fis-16 ta' Ottubru 2006, u allokazzjoni għal ħtiġijiet mhux antiċipati kif imsemmi fl-Artikolu 3(2)(b) ta' l-Anness IV mal-Ftehim ta' Sħubija AKP-KE.
3. Il-Kumitat FEŻ imsemmi fl-Artikolu 11 għandu jagħti l-opinjoni tiegħu skond il-proċeduri ta' amministrazzjoni stabbiliti fl-Artikolu 11(3) dwar il-metodu użat fl-applikazzjoni tal-kriterji ġenerali għall-allokazzjoni ta' riżorsi kif preżentati mill-Kummissjoni.
L-allokazzjonijiet konsolidati ta' għajnuna u għall-pajjiżi u għar-reġjuni għandhom ikunu konsistenti ma' l-ammonti stabbiliti fl-Artikolu 2 tal-Ftehim Intern. Huma għandhom ikunu integrati fid-dokumenti ta' strateġija tal-pajjiżi u fid-dokumenti ta' strateġija reġjonali u fil-programmi indikattivi pluriennali, u adottati mill-Kummissjoni skond il-proċedura ta' amministrazzjoni stabbilita fl-Artikolu 11(3). Il-fondi assenjati għal programmi u azzjonijiet ta' appoġġ speċjali kif imsemmija fl-Artikolu 4(7) għandhom ukoll ikunu adottati mill-Kummissjoni skond il-proċeduri ta' amministrazzjoni stabbiliti fl-Artikolu 11(3).
Artikolu 4
Id-dokumenti ta' strateġija tal-pajjiżi u d-dokumenti ta' strateġija reġjonali u l-programmazzjoni pluriennali
1. Id-dokumenti ta' strateġija tal-pajjiżi u d-dokumenti ta' strateġija reġjonali għandhom jiġu preparati abbażi tal-prinċipji ġenerali ta' koordinazzjoni, appartenenza u effikaċja ta' l-għajnuna msemmija fl-Artikoli 1 u 2, fil-linji tal-qafas komuni għad-dokumenti ta' strateġija tal-pajjiżi u skond il-prinċipji lejn il-programmazzjoni pluriennali konġunta adottati mill-Kunsill fil-11 ta' April 2006.
2. Id-dokumenti ta' strateġija għandhom jimmiraw li jipprovdu qafas koerenti għall-koperazzjoni bejn il-Komunità u l-pajjiż jew reġjun imsieħeb konċernat, konsistenti ma' l-għan ġenerali u l-kamp ta' applikazzjoni, l-objettivi u l-prinċipji tal-Ftehim ta' Sħubija AKP-KE. Id-dokument ta' strateġija m'għandux ikopri biss il-koperazzjoni għall-iżvilupp finanzjata mill-FEŻ, iżda għandu jirrifletti wkoll l-istrumenti Komunitarji l-oħra kollha li jkollhom impatt fuq il-pajjiż jew fuq ir-reġjun imsieħeb, bl-għan li tiġi żgurata l-koerenza ma' oqsma oħra ta' l-azzjoni esterna tal-Komunità, inkluż, fejn rilevanti, il-BEI.
3. Ħlief fiċ-ċirkostanzi msemmija fl-Artikolu 2(5), il-programmi indikattivi pluriennali għandhom jitfasslu abbażi tad-dokumenti ta' strateġija rispettivi u għandhom ikunu s-suġġett ta' ftehim mal-pajjiż jew reġjun konċernat. Għandha ssir enfasi fuq l-istimi kondiviżi tal-ħtiġijiet u ta' prestazzjonijiet u fuq l-analiżi settorali, kif ukoll fuq il-prijoritajiet. Fil-kuntest ta' l-Artikolu 11(3) u f'każijiet fejn il-Kummissjoni tipparteċipa fi proċess konġunt ta' programmazzjoni, il-programm pluriennali indikattiv għandu fejn xieraq jiġi integrat f'dokument abbozzat b'mod konġunt mad-donaturi parteċipanti l-oħra. Il-programmi indikattivi pluriennali għandhom jinkludu:
(a)
l-oqsma ta' prijorità magħżula għall-finanzjament Komunitarju, l-objettivi globali, il-benefiċjarji mmirati, l-impenji ġenerali ta' politika u l-impatt mistenni;
(b)
l-allokazzjoni finanzjarja indikattiva, kemm b'mod globali kif ukoll għal kull qasam ta' prijorità. L-allokazzjoni għal kull qasam ta' prijorità tista' tingħata f'forma ta' firxa limitata, fejn ikun xieraq. L-assistenza Komunitarja għandha tkun konċentrata f'numru limitat ta' oqsma ta' prijorità u, fejn ikun il-każ, permezz ta' appoġġ baġitarju ġenerali, u għandha tiżgura allinjament ma' operazzjonijiet finanzjati mill-pajjiż jew reġjun AKP konċernat kif ukoll komplementarjetà u koerenza ma' operazzjonijiet finanzjati mill-Istati Membri u minn donaturi oħrajn;
(ċ)
għal kull qasam ta' prijorità, u fil-każ ta' appoġġ baġitarju ġenerali, objettivi speċifiċi u impenji ta' politika settorali u l-aktar miżuri u operazzjonijiet adegwati għall-kisba ta' dawn l-objettivi u miri. Il-programm indikattiv għandu jiddeskrivi wkoll l-impatt mistenni u jiddefinixxi r-riżultati u l-indikaturi kwantitattivi u kwalitattivi ta' prestazzjoni u skeda ta' żmien għall-implimentazzjoni, inklużi impenji u nfiq ta' riżorsi, u għal riżultati mistennija. L-indikaturi għandhom safejn ikun possibbli jiġu allinjati ma' u bbażati fuq is-sistema ta' monitoraġġ ta' dak il-pajjiż jew reġjun imsieħeb stess;
(d)
ir-riżorsi riservati għal programmi u proġetti 'il barra mill-oqsma ta' prijorità u, fejn possibbli, id-deskrizzjonijiet ġenerali ta' tali attivitajiet kif ukoll indikazzjoni tar-riżorsi li jkollhom jiġu dedikati għal kull waħda minn dawn l-attivitajiet. Dawn jistgħu jinkludu l-prijoritajiet u r-riżorsi speċifiċi għall-iskop li tissaħħaħ il-koperazzjoni mar-reġjuni l-aktar periferiċi tal-Komunità, mal-PTE jew mal-pajjiżi u reġjuni sħab ġirien kif imsemmi fl-Artikolu 10 ta' dan ir-Regolament u l-modalitajiet għall-identifikazzjoni u l-koordinazzjoni ta' l-għażla ta' dawk il-proġetti ta' interess komuni;
(e)
It-tip ta' atturi mhux Statali eliġibbli għall-finanzjament u, fejn ikun possibbli, ir-riżorsi li jkollhom ikunu allokati u t-tip ta' attivitajiet li għandhom ikunu appoġġati.
Ir-riżorsi jistgħu jiġu kanalizzati permezz ta' modalitajiet differenti li jistgħu jkunu komplementari skond dak li jiffunzjona l-aħjar f'kull pajjiż. L-użu ta' l-appoġġ baġitarju għandu jsir skond il-kriterji ta' eliġibbiltà stabbiliti fl-Artikolu 61.2 tal-Ftehim ta' Sħubija AKP-KE.
4. Id-dokumenti ta' strateġija u l-programmi indikattivi pluriennali għandhom jieħdu kont ta', u jevitaw id-dupplikazzjoni ma', miżuri u programmi eliġibbli għall-finanzjament taħt strumenti oħra tal-FEŻ jew strumenti Komunitarji. Għandha tingħata attenzjoni partikolari lill-interazzjoni bejn l-istrateġiji ta' appoġġ nazzjonali, reġjonali u intra-AKP u lill-konsistenza ma' strumenti Komunitarji, b'mod partikolari r-Regolament (KE) Nru 1905/2006, ir-Regolament (KE) Nru 1889/2006, u r-Regolament (KE) Nru 1257/96, b'kont meħud ta' l-azzjonijiet meħuda taħt ir-Regolament (KE) Nru 1717/2006 tal-Parlament Ewropew u tal-Kunsill tal-15 ta' Novembru 2006 li jistabbilixxi Strument għall-Istabbiltà (13). L-istrateġiji pluriennali ta' adattament għal pajjiżi tal-Protokoll dwar iz-Zokkor previsti fl-istrument għall-koperazzjoni għall-iżvilupp għandhom ikunu integrati fil-dokumenti ta' strateġija tal-pajjiżi.
5. Id-dokument ta' strateġija msemmi fil-paragrafu 4, inkluż il-programm pluriennali indikattiv tiegħu, għandu jiġi adottat mill-Kummissjoni skond il-proċedura ta' amministrazzjoni stabbilita fl-Artikolu 11(3). Fl-istess waqt li jiġu trasmessi d-dokumenti ta' strateġija msemmija fil-paragrafu 1 lill-Istati Membri fil-Kumitat FEŻ, il-Kummissjoni għandha tittrasmettihom ukoll lill-Assemblea Parlamentari Konġunta għall-informazzjoni, filwaqt li tirrispetta bis-sħiħ il-proċedura deċiżjonali skond it-Titolu IV ta' dan ir-Regolament.
6. Id-dokumenti ta' strateġija, inklużi l-programmi indikattivi pluriennali, għandhom ikunu sussegwentement adottati bi ftehim komuni bejn il-Kummissjoni u l-Istat jew reġjun AKP konċernat u għandhom, meta adottati, ikunu jorbtu kemm lill-Komunità kif ukoll lil dak l-Istat jew reġjun. Pajjiżi mingħajr dokument ta' strateġija ffirmat jibqgħu eliġibbli għal finanzjament mill-allokazzjoni għal ħtiġijiet mhux antiċipati msemmi fl-Artikolu 3(2)(b) ta' l-Anness IV mal-Ftehim ta' Sħubija AKP-KE.
7. Id-dispożizzjonijiet imsemmija fl-Artikolu 2(5) ta' dan ir-Regolament jistgħu jieħdu l-forma ta' programmi ta' appoġġ speċjali li jissostitwixxu d-dokument ta' strateġija nazzjonali f'każijiet kif dispost fl-Artikolu 4(5) ta' l-Anness IV mal-Ftehim ta' Sħubija AKP-KE fejn l-uffiċjal awtorizzanti nazzjonali fil-pajjiż imsieħeb jiġi impedit milli jwettaq dmiru, jew jistgħu jieħdu l-forma ta' azzjonijiet finanzjati mill-allokazzjoni għal ħtiġijiet mhux previsti msemmija fl-Artikolu 3(2)b ta' l-Anness IV mal-Ftehim ta' Sħubija AKP-KE f'sitwazzjonijiet kontemplati fl-Artikolu 3(4) ta' dak l-Anness fejn il-pajjiż imsieħeb ma jistax jikseb aċċess għall-fondi programmabbli normali msemmija fl-Artikolu 3(2)a ta' dak l-Anness. Dawn il-programmi u azzjonijiet ta' appoġġ speċjali finanzjati mill-allokazzjoni għal ħtiġijiet mhux antiċipati għandhom ikunu konformi mal-paragrafi preċedenti u jieħdu kont tal-konsiderazzjonijiet speċjali msemmija fl-Artikolu 5(4)(ċ) ta' dan ir-Regolament. Huma għandhom jiġu adottati mill-Kummissjoni skond il-proċeduri ta' amministrazzjoni stabbiliti fl-Artikolu 11(3) ta' dan ir-Regolament.
Artikolu 5
Reviżjonijiet
1. Id-dokumenti ta' strateġija u l-programmi indikattivi pluriennali kif ukoll il-programmi u l-azzjonijiet ta' appoġġ speċjali msemmija fl-Artikolu 4(7) ta' dan ir-Regolament għandhom jiġu preżentati għal reviżjonijiet operattivi annwali, għal reviżjonijiet f'nofs it-term u fi tmiem it-term, fejn meħtieġ, għal reviżjonijiet ad hoc. Dawn ir-reviżjonijiet għandhom jitwettqu lokalment mill-Kummisjoni u mill-pajjiż jew reġjun imsieħeb konċernat konformement ma' l-Artikolu 5 ta' l-Anness IV mal-Ftehim ta' Sħubija AKP-KE, u għandhom jiġu preparati abbażi tal-prinċipji ġenerali ta' koordinazzjoni, ta' appartenenza u ta' effikaċja ta' l-għajnuna msemmija fl-Artikoli 1 u 2. Id-dokumenti ta' strateġija u l-programmi indikattivi pluriennali jistgħu jiġu preżentati wkoll għal reviżjonijiet ad hoc bejn reviżjonijiet annwali, f'nofs it-term u fi tmiem it-term konformement ma' l-Artikolu 3(5) ta' l-Anness IV mal-Ftehim ta' Sħubija AKP-KE.
2. Ir-reviżjonijiet f'nofs it-term u fi tmiem it-term għandhom jikkostitwixxu parti integrali mill-proċess ta' programmazzjoni. Huma għandhom jivvalutaw id-dokument ta' strateġija, inklużi l-istrateġiji pluriennali ta' adattament għall-pajjiżi tal-Protokoll dwar iz-Zokkor u kwalunkwe programm ieħor finanzjat mill-istrumenti Komunitarji msemmija fl-Artikolu 4(4), u l-programm pluriennali indikattiv fid-dawl ta' ħtiġijiet attwali u ta' prestazzjonijiet. Ir-reviżjoni għandha tinkludi, safejn ikun possibbli, stima ta' l-impatt tal-koperazzjoni Komunitarja għall-iżvilupp fir-rigward ta' l-objettiv ġenerali tat-tnaqqis tal-faqar imsemmi fl-Artikolu 1(1), tar-riżorsi allokati u ta' l-indikaturi stabbiliti fid-dokumenti ta' strateġija u valutazzjoni ta' l-aderenza ma', u l-possibbiltajiet għat-tisħiħ tal-prinċipji ta' effikaċja ta' l-għajnuna msemmija fl-Artikoli 1 u 2. Wara t-tlestija ta' l-eżerċizzju ta' reviżjoni f'nofs it-term jew dak fi tmiem it-term:
(a)
id-dokumenti ta' strateġija u l-programmi indikattivi pluriennali jistgħu jiġu aġġustati fejn ir-reviżjonijiet jindikaw problemi speċifiċi jew nuqqas ta' progress lejn il-kisba ta' l-objettivi u r-riżultati indikati, jew fid-dawl ta' ċirkostanzi mibdula, anke bħala riżultat ta' proċessi kurrenti ta' armonizzazzjoni bħad-diviżjoni tax-xogħol bejn il-Kummissjoni u l-Istati Membri u d-donaturi possibbli oħra;
(b)
l-allokazzjoni indikattiva pluriennali nazzjonali u reġjonali tista' tiżdied jew titnaqqas fid-dawl ta' ħtiġijiet attwali u ta' prestazzjonijiet.
3. Ir-reviżjonijiet operattivi annwali għandhom jitwettqu skond l-Artikolu 5(4) ta' l-Anness IV mal-Ftehim ta' Sħubija AKP-KE. F'każijiet ta' ħtiġijiet ġodda jew speċjali, stabbiliti fl-Artikoli 3(5) u 9(2) ta' l-Anness IV mal-Ftehim ta' Sħubija AKP-KE, bħal dawk li jirriżultaw minn sitwazzjoni ta' wara kriżi, jew prestazzjoni eċċezzjonali meta allokazzjoni pluriennali indikattiva tkun totalment kommessa u jkun jista' jiġi assorbit finanzjament addizzjonali fi sfond ta' linji politiċi effikaċi għat-tnaqqis tal-faqar u ta' amministrazzjoni finanzjarja tajba, allokazzjoni pluriennali indikattiva tista' tiżdied wara t-tlestija ta' l-eżerċizzju ta' reviżjoni operattiva annwali.
Ir-riżultati ġenerali tar-reviżjonijiet operattivi annwali għandhom jiġu ppreżentati lill-Kumitat FEŻ għal skambju ta' fehmiet skond l-Artikolu 11(4) ta' dan ir-Regolament.
4. Jistgħu isiru reviżjonijiet ad hoc fuq it-talba jew ta' l-Istat AKP konċernat jew tal-Kummissjoni, f'każijiet ta' ħtiġijiet ġodda jew speċjali jew ta' prestazzjoni eċċezzjonali kif deskritt fil-paragrafu 3 ta' dan l-Artikolu jew fil-każ ta' ċirkostanzi eċċezzjonali msemmija fl-Artikoli 72 u l-Artikolu 73 tal-Ftehim ta' Sħubija AKP-KE dwar l-għajnuna umanitarja u ta' emerġenza. Il-Kummissjoni għandha tieħu kont ta' talbiet għal reviżjonijiet ad hoc mill-Istati Membri. L-okkorrenzi ħesrem u imprevedibbli ta' diffikutajiet umanitarji, ekonomiċi u soċjali ta' natura eċċezzjonali li jirriżultaw minn diżastri naturali, kriżijiet kawżati mill-bniedem bħal gwerer u konflitti oħra, sitwazzjonijiet post-konflittwali, theddidiet għad-demokrazija, għall-istat tad-dritt, għad-drittijiet tal-bniedem jew għal-libertajiet fundamentali jew ċirkustanzi straordinarji f'pajjiż jew f'reġjun li jkollhom effetti komparabbli, jistgħu jitqiesu bħala każijiet li jiġġustifikaw it-twettiq ta' reviżjoni ad hoc.
(a)
Wara t-tlestija ta' l-eżerċizzju ta' reviżjoni ad hoc, jistgħu jiġu proposti l-miżuri speċjali msemmija fl-Artikolu 8 ta' dan ir-Regolament. Jekk ikun meħtieġ, l-allokazzjoni tal-programm pluriennali indikattiv jew tal-programm ta' azzjoni speċjali jistgħu jiżdiedu fil-limiti ta' fondi disponibbli stabbiliti fl-Artikolu 2 tal-Ftehim Intern. Fejn ma jkun ġie ffirmat l-ebda dokument ta' strateġija, l-appoġġ speċjali jista' jkun finanzjat mill-allokazzjoni għal ħtiġijiet mhux antiċipati msemmija fl-Artikolu 3(2)(b) ta' l-Anness IV mal-Ftehim ta' Sħubija AKP-KE.
(b)
Il-miżuri meħuda għandhom ikunu konsistenti u koerenti ma' u jikkomplementaw strumenti Komunitarji oħra, inkluż l-istrument għall-għajnuna umanitarja msemmi fl-Artikolu 4(4).
(ċ)
Fejn pajjiżi sħab jew gruppi ta' pajjiżi sħab ikunu direttament involuti fi, jew milquta minn, sitwazzjoni ta' kriżi jew sitwazzjoni ta' wara kriżi, għandha ssir enfasi speċjali mill-programmazzjoni pluriennali fuq it-tisħiħ tal-koordinazzjoni bejn is-sokkors, ir-rijabilitazzjoni u l-iżvilupp sabiex jiġu assistiti jagħmlu t-transizzjoni minn sitwazzjoni ta' emerġenza għall-fażi ta' żvilupp; il-programmi għal pajjiżi u reġjuni regolarment suġġetti għal diżastri naturali għandhom jipprevedu l-preparazzjoni għal, u l-prevenzjoni ta', diżastri.
5. F'każijiet ta' ħtiġijiet ġodda kif definiti fid-Dikjarazzjoni Konġunta VI li tirriferi għall-Artikolu 12(2) ta' l-Anness IV mal-Ftehim ta' Sħubija AKP-KE dwar il-koperazzjoni intra-AKP, tista' tiġi finanzjata żieda fl-allokazzjoni programmabbli intra-AKP mir-riservi intra-AKP fil-limiti globali stabbiliti fil-punt (b) ta' l-Artikolu 2 tal-Ftehim Intern.
6. Kwalunkwe tibdil fid-dokumenti ta' strateġija u/jew allokazzjoni ta' riżorsi li jirriżulta minn reviżjoni msemmija fil-paragrafi 1 sa 4 għandu jiġi adottat mill-Kummissjoni skond il-proċedura ta' amministrazzjoni stabbilita fl-Artikolu 11(3). L-addenda magħmula lid-dokumenti ta' strateġija, inklużi l-programmi indikattivi pluriennali, u lill-programmi speċjali ta' appoġġ għandhom jiġu sussegwentement adottati bi ftehim komuni bejn il-Kummissjoni u l-Istat jew ir-reġjun AKP konċernat u għandhom, meta adottati, ikunu jorbtu kemm lill-Komunità kif ukoll lil dak l-Istat jew reġjun.
TITOLU III
IMPLIMENTAZZJONI
Artikolu 6
Qafas ġenerali għall-implimentazzjoni
L-implimentazzjoni ta' l-assistenza provduta lill-pajjiżi u reġjuni AKP amministrata mill-Kummissjoni taħt il-Ftehim ta' Sħubija AKP-KE għandha titwettaq skond l-Anness IV ma' dak il-Ftehim u r-Regolament Finanzjarju msemmi fl-Artikolu 10(2) tal-Ftehim Intern u skond il-prinċipji ta' appartenenza u ta' effikaċja ta' l-għajnuna msemmija fl-Artikolu 1.
Artikolu 7
Programmi annwali ta' azzjoni
1. Il-Kummissjoni għandha tadotta programmi annwali ta' azzjoni bbażati fuq id-dokumenti ta' strateġija u l-programmi indikattivi pluriennali msemmija fl-Artikolu 4.
Eċċezzjonalment, per eżempju, fejn programm ta' azzjoni jkun għadu ma ġiex adottat, il-Kummissjoni tista', abbażi tad-dokumenti ta' strateġija u l-programmi indikattivi pluriennali, tadotta miżuri li ma jkunux previsti fil-programm annwali ta' azzjoni taħt l-istess regoli u proċeduri.
2. Il-programmi annwali ta' azzjoni għandhom jiġu preparati mill-Kummissjoni mal-pajjiż jew reġjun imsieħeb, bl-involviment ta' l-Istati Membri rappreżentati lokalment u b'koordinazzjoni, fejn xieraq, ma' donaturi oħra, notevolment f'każijiet ta' programmazzjoni konġunta, u l-BEI. Il-programmi annwali ta' azzjoni għandhom jiddeskrivu l-kuntest ġenerali u jivvalutaw l-għajnuna Komunitarja u l-lezzjonijiet akkwistati, anke fir-rigward ta' l-appoġġ baġitarju, ibbażati speċjalment fuq ir-reviżjonijiet annwali operattivi msemmija fl-Artikolu 5(3). Huma għandhom jispeċifikaw l-objettivi segwiti, l-oqsma ta' intervent, l-ammont totali ta' finanzjament ippjanat u indikazzjoni ta' l-ammonti allokati għal kull operazzjoni. Huma għandhom jinkludu skedi individwali dettaljati għal kull operazzjoni prevista li għandhom jinkludu analiżi tal-kuntest speċifiku tas-settur, deskrizzjoni ta' l-azzjonijiet li jridu jiġu finanzjati, il-partijiet interessati ewlenin, ir-riżultati mistennija bbażati fuq indikaturi kwantitattivi u kwalitattivi, il-proċedura ta' amministrazzjoni, skeda ta' żmien indikattiva għall-implimentazzjoni, u, fil-każ ta' appoġġ baġitarju, il-kriterji għall-infiq, anke ta' porzjonijiet varjabbli possibbli. L-objettivi għandhom ikunu speċifiċi, miżurabbli, realistiċi u b'punti ta' referenza marbuta maż-żmien, li jallinjaw ma' l-objettivi u l-punti ta' referenza tal-pajjiż jew reġjun imsieħeb sal-massimu possibbli. Huma għandhom jiddikjaraw kif jieħdu kont ta' l-attivitajiet attwali jew ippjanati tal-BEI.
3. Il-programmi annwali ta' azzjoni għandhom jiġu adottati mill-Kummissjoni skond il-proċedura ta' amministrazzjoni stabbiliti fl-Artikolu 11(3) ta' dan ir-Regolament. Kull Stat Membru jista' jitlob l-irtirar ta' proġett jew programm mill-programm annwali ta' azzjoni. Jekk din it-talba tkun appoġġata minn minoranza blokkanti ta' Stati Membri kif stabbilit fl-Artikolu 8(3) b'rabta ma' l-Artikolu 8(2) tal-Ftehim Intern, il-programm annwali ta' azzjoni għandu jiġi adottat mill-Kummissjoni mingħajr il-proġett jew programm konċernat skond il-proċedura ta' amministrazzjoni stabbiliti fl-Artikolu 11(3) ta' dan ir-Regolament. Sakemm il-Kummissjoni, konformement mal-fehmiet ta' l-Istati Membri fil-Kumitat FEŻ, tkun tal-ħsieb li ma tkomplix bil-proġett jew programm irtirat, dan għandu, fi stadju iżjed tard, jiġi preżentat mill-ġdid lill-Kumitat FEŻ barra mill-programm annwali ta' azzjoni kif previst fit-tieni subparagrafu tal-paragrafu 1 ta' dan l-Artikolu fil-forma ta' proposta ta' finanzjament li għandha mbagħad tiġi adottata mill-Kummissjoni skond il-proċedura ta' amministrazzjoni stabbiliti fl-Artikolu 11(3) ta' dan ir-Regolament.
4. L-emendi għal programmi annwali ta' azzjoni jew għal miżuri li ma jkunux previsti fil-programmi annwali ta' azzjoni għandhom jiġu adottati skond il-proċedura ta' amministrazzjoni stabbiliti fl-Artikolu 11(3). F'każijiet fejn l-emendi għal Programmi Annwali ta' Azzjoni jew miżuri mhux previsti f'dawn il-programmi annwali ta' azzjoni ma jaqbżux l-20 % tal-proġetti, tal-programmi jew ta' l-allokazzjoni konsolidata inizjali tagħhom, iżda ma jirrappreżentawx iżjed minn EUR 10 miljun, tali emendi għandhom jiġu adottati mill-Kummissjoni sakemm ma jinċidux fuq l-objettivi inizjali stabbiliti fid-deċiżjoni tal-Kummissjoni. Il-Kummissjoni għandha tinforma lill-Kumitat FEŻ bi kwalunkwe emenda bħal din fi żmien xahar.
5. Il-Kummissjoni għandha tadotta programmi speċifiċi ta' azzjoni skond il-proċedura ta' amministrazzjoni stabbilita fl-Artikolu 11(3) għall-infiq ta' appoġġ imsemmi fl-Artikolu 6(2) tal-Ftehim Intern u mhux kopert mill-programmi indikattivi pluriennali. Kwalunkwe bidla fil-programmi ta' azzjoni għal infiq ta' appoġġ għandha tkun adottata skond il-paragrafu 4 ta' dan l-Artikolu.
6. L-Istati Membri rappreżentati fil-pajjiż jew reġjun, Stati Membri oħra interessati u fejn xieraq il-BEI għandhom jinżammu regolarment infurmati mill-Kummissjoni dwar l-implimentazzjoni ta' proġetti u programmi Komunitarji. Min-naħa tagħhom, kull Stat Membru u l-BEI għandhom jinfurmaw ukoll regolarment lill-Kummissjoni fil-livell ta' pajjiż jew reġjun bl-attivitajiet ta' koperazzjoni li huma jimplimentaw jew jipprogrammaw, f'kull pajjiż jew reġjun partikolari.
7. Skond l-Artikolu 11(4) ta' dan ir-Regolament, kull Stat Membru jista' fi kwalunkwe mument jitlob li jiġi inkluż, fl-aġenda tal-Kumitat FEŻ, skambju ta' fehmiet dwar kwistjonijiet ta' implimentazzjoni relatati ma' proġett jew programm partikolari amministrat mill-Kummissjoni. Dan l-iskambju ta' fehmiet jista' jinkludi l-mod kif il-Kummissjoni tapplika l-kriterji għall-infiq fl-għoti ta' l-appoġġ baġitarju msemmi taħt il-paragrafu 2 ta' dan l-Artikolu.
Artikolu 8
L-adozzjoni ta' miżuri speċjali
1. Fil-każijiet imsemmija fl-Artikolu 5(4), il-Kummissjoni tista' tadotta miżuri speċjali mhux previsti fid-dokumenti ta' strateġija u fil-programmi indikattivi pluriennali skond l-Artikolu 2(5).
2. Il-miżuri speċjali għandhom jispeċifikaw l-objettivi segwiti, l-oqsma ta' intervent, il-benefiċjarji mmirati, ir-riżultati mistennija, il-proċedura ta' amministrazzjoni u l-ammont totali ta' finanzjament. Dawn għandhom jinkludu deskrizzjoni ta' l-operazzjonijiet li għandhom jiġu finanzjati, indikazzjoni ta' l-ammonti allokati għal kull operazzjoni u l-iskeda ta' żmien indikattiva għall-implimentazzjoni tagħhom. Għandhom jinkludu definizzjoni tat-tip ta' indikaturi tal-prestazzjoni li jkollhom jiġu sorveljati meta jkunu implimentati l-miżuri speċjali. Dawn l-indikaturi għandhom jieħdu kont tas-sistemi ta' monitoraġġ tal-pajjiż jew reġjun imsieħeb, fejn rilevanti.
3. Fejn l-ispiża ta' dawn il-miżuri taqbeż EUR 10 miljun, il-Kummissjoni għandha tadottahom skond il-proċedura ta' amministrazzjoni stabbilita fl-Artikolu 11(3). Għal miżuri speċjali taħt EUR 10 miljun, il-Kummissjoni għandha tinforma lill-Kumitat FEŻ fi żmien xahar mill-adozzjoni tagħhom. Skond l-Artikolu 11(4), kull Stat Membru jista' fi kwalunkwe mument jitlob li jiġi inkluż, fl-aġenda tal-Kumitat FEŻ, skambju ta' fehmiet dwar dawn l-operazzjonijiet. Dan l-iskambju ta' fehmiet jista' jwassal għall-formulazzjoni ta' rakkomandazzjonijiet li tagħhom il-Kummissjoni għandha tieħu kont.
4. L-emendi għal miżuri speċjali, bħal dawk li jwettqu aġġustamenti tekniċi, l-estensjoni tal-perijodu ta' implimentazzjoni, l-assenjazzjoni mill-ġdid ta' fondi fi ħdan il-baġit antiċipat, jew iż-żieda jew it-tnaqqis tad-daqs tal-baġit b'inqas minn 20 % tal-baġit inizjali, iżda mhux b'aktar minn EUR 10 miljun, ma jeħtiġux adozzjoni taħt il-proċedura ta' amministrazzjoni stabbilita fl-Artikolu 11(3), sakemm tali emendi ma jinċidux fuq l-objettivi inizjali stabbiliti fid-deċiżjoni tal-Kummissjoni. Kwalunkwe aġġustament tekniku bħal dan għandu jiġi kkomunikat fi żmien xahar lill-Istati Membri.
5. Il-miżuri speċjali għandhom ikunu suġġetti għal skambju annwali ta' fehmiet fi ħdan il-Kumitat FEŻ abbażi ta' rapport preparat mill-Kummissjoni.
Artikolu 9
Ko-finanzjament u kontribuzzjonijiet addizzjonali mill-Istati Membri
1. Il-ko finanzjament għandu jsir meta proġett jew programm ikun finanzjat minn sorsi differenti:
(a)
fil-każ ta' ko-finanzjament parallel, il-proġett jew programm jinqasam f'għadd ta' komponenti identifikabbli b'mod ċar, li kull wieħed minnhom ikun finanzjat mill-imsieħba differenti li jipprovdu ko-finanzjament b'tali mod li l-użu aħħari tal-finanzjament ikun jista' dejjem jiġi identifikat;
(b)
fil-każ ta' ko-finanzjament konġunt, l-ispiża totali ta' proġett jew programm tinqasam bejn l-imsieħba li jipprovdu ko-finanzjament u r-riżorsi jkunu akkomunati b'tali mod li ma jkunx aktar possibbli li jkun identifikat is-sors ta' finanzjament ta' kwalunkwe attività mwettqa bħala parti mill-proġett jew programm.
2. Meta l-Kummissjoni tkun involuta f'arranġamenti ta' ko-finanzjament konġunt, l-arranġamenti ta' implimentazzjoni li jirregolaw tali fondi, inkluża, fejn ikun il-każ, il-ħtieġa ta' valutazzjonijiet konġunti u tal-kopertura ta' l-ispejjeż amministrattivi eventwalment possibbli magħmula mill-korp responsabbli għall-amministrazzjoni tal-fondi akkomunati, għandhom ikunu stabbiliti fil-ftehim ta' finanzjament skond ir-regoli u l-proċeduri li għandhom jiġu dettaljati fir-Regolament Finanzjarju msemmi fl-Artikolu 10(2) tal-Ftehim Intern.
Fejn il-Kummissjoni tirċievi u tamministra fondi f'isem:
(a)
l-Istati Membri u l-awtoritajiet reġjonali u lokali tagħhom, u b'mod partikolari l-aġenziji pubbliċi u parastatali tagħhom;
(b)
pajjiżi donaturi oħra, u b'mod partikolari l-aġenziji pubbliċi u parastatali tagħhom;
(ċ)
organizzazzjonijiet internazzjonali, inklużi organizzazzjonijiet reġjonali, u b'mod partikolari istituzzjonijiet finanzjarji internazzjonali u reġjonali;
għall-iskop ta' l-implimentazzjoni ta' miżuri konġunti, tali fondi għandhom ikunu trattati bħala dħul assenjat, skond ir-Regolament Finanzjarju msemmi fl-Artikolu 10(2) tal-Ftehim Intern u għandhom ikunu integrati bħala tali fil-programmi annwali ta' azzjoni. Il-viżibbiltà tal-kontribuzzjonijiet ta' l-Istati Membri għandha tiġi assigurata.
Fejn il-Kummissjoni tafda l-korpi msemmija fil-paragrafu preċedenti b'fondi għall-finanzjament ta' kompiti ta' awtorità pubblika, u b'mod partikolari kompiti ta' implimentazzjoni tal-FEŻ, tali ko-finanzjament għandu jkun rifless u ġustifikat kif xieraq fil-programmi annwali ta' azzjoni u l-viżibbiltà tal-kontribuzzjoni tal-FEŻ għandha tiġi assigurata.
3. Meta l-BEI jiġi nominat bħala amministratur għal arranġament ta' ko-finanzjament konġunt, l-arranġamenti ta' implimentazzjoni li jirregolaw tali fondi, inkluża, fejn xieraq, il-kopertura ta' l-ispejjeż amministrattivi tal-BEI, għandhom jiġu elaborati konformement ma' l-istatuti u r-regolamenti interni tal-BEI.
4. Fuq l-inizjattiva tagħhom, l-Istati Membri jistgħu jipprovdu wkoll lill-Kummissjoni jew lill-BEI b'kontribuzzjonijiet volontarji skond l-Artikolu 1(9) tal-Ftehim Intern sabiex jgħinu fil-kisba ta' l-objettivi tal-Ftehim ta' l-ACP-KE barra minn arranġamenti ta' ko-finanzjament konġunt. Tali kontribuzzjonijiet m'għandhomx jinċidu fuq l-allokazzjoni ġenerali ta' fondi taħt l-10 FEŻ u l-assenjazzjoni għandha ssir biss f'ċirkostanzi debitament ġustifikati, per eżempju f'rispons għaċ-ċirkostanzi eċċezzjonali kif imsemmija fl-Artikolu 5(4). Il-fondi addizzjonali għandhom jiġu integrati fil-proċess ta' programmazzjoni u reviżjoni u fil-programmi annwali ta' azzjoni msemmija f'dan ir-Regolament u għandhom jirriflettu l-appartenenza tal-pajjiż jew reġjun imsieħeb. Il-kontribuzzjonijiet volontarji fdati lill-Kummisjoni għandhom jiġu ttrattati bħala dħul assenjat skond ir-Regolament Finanzjarju msemmi fl-Artikolu 10(2) tal-Ftehim Intern. Huma għandhom jiġu ttrattati bl-istess mod bħal kontribuzzjonijiet regolari ta' l-Istati Membri msemmija fl-Artikolu 1(2) tal-Ftehim Intern ħlief għad-dispożizzjonijiet fl-Artikoli 6 u 7 tal-Ftehim Intern li għalihom jistgħu jiġu stabbiliti arranġamenti speċifiċi fi ftehim bilaterali ta' kontribuzjoni.
5. L-Istati Membri li jafdaw lill-Kummissjoni jew lill-BEI b'kontribuzzjonijiet volontarji addizzjonali sabiex jgħinu fil-kisba ta' l-objettivi tal-Ftehim ta' Sħubija AKP-KE għandhom jinfurmaw lill-Kunsill u lill-Kumitat FEŻ bil-quddiem dwar dawn il-kontribuzzjonijiet. Kwalunkwe assenjazzjoni għandha tkun debitament ġustifikata u kwalunkwe bidla li tirriżulta fil-programmi annwali ta' azzjoni jew fid-dokumenti ta' strateġija għandha tiġi adottata mill-Kummissjoni skond il-proċedura ta' amministrazzjoni stabbiliti fl-Artikolu 11(3).
Artikolu 10
Il-parteċipazzjoni ta' pajjiż jew reġjun terz
Sabiex ikunu assigurati l-koerenza u l-effikaċja ta' l-assistenza Komunitarja, il-Kummissjoni tista' tiddeċiedi li pajjiżi non-AKP li jkunu qegħdin jiżviluppaw u korpi ta' integrazzjoni reġjonali b'parteċipazzjoni fl-AKP li jippromwovu l-koperazzjoni u l-integrazzjoni reġjonali eliġibbli għall-Assistenza Komunitarja taħt ir-Regolament (KE) Nru 1905/2006, taħt ir-Regolament KE Nru 1638/2006 tal-Parlament Ewropew u tal-Kunsill ta' l-24 ta' Ottubru 2006 li jistabbilixxi Strument Ewropew ta' Viċinat u Sħubija (14), il-PTE eliġibbli għal assistenza Komunitarja taħt id-Deċiżjoni 2001/822/KE, u r-reġjuni l-aktar periferiċi tal-Komunità ikunu eliġibbli għall-fondi msemmija fl-Artikolu 1(2)(a)(i) tal-Ftehim Intern, fejn il-proġett jew il-programm konċernat ikun ta' natura reġjonali jew transkonfinali u jikkonforma ma' l-Artikolu 6 ta' l-Anness IV mal-Ftehim ta' Sħubija AKP-KE. Jista' jsir provvediment għal dan il-finanzjament fid-dokumenti ta' strateġija u fil-programmi indikattivi pluriennali u fil-miżuri speċjali msemmija fl-Artikolu 8 ta' dan ir-Regolament. Dawk id-dispożizzjonijiet għandhom ikunu integrati fil-programmi annwali ta' azzjoni.
TITOLU IV
PROĊEDURI TA' TEĦID TA' DEĊIŻJONIJIET
Artikolu 11
Responsabbiltajiet tal-Kumitat FEŻ
1. Il-Kumitat FEŻ, stabbilit skond l-Artikolu 8 tal-Ftehim Intern għandu jagħti l-opinjoni tiegħu, skond il-proċedura ta' amministrazzjoni stabbiliti fil-paragrafu 3, dwar il-kwistjonijiet sostantivi ta' koperazzjoni għall-iżvilupp fil-livell ta' pajjiż, fil-livell reġjonali u fil-livell intra-AKP finanzjati mill-10 FEŻ u riżorsi Komunitarji oħra msemmija fl-Artikolu 4(3).
2. Il-kompiti tal-Kumitat FEŻ għandhom ikopru r-responsabbiltajiet disposti fit-Titoli II u III ta' dan ir-Regolament:
(a)
programmazzjoni ta' l-għajnuna Komunitarja taħt l-10 FEŻ u reviżjonijiet ta' programmazzjoni li jiffokaw b'mod partikolari fuq strateġiji ta' pajjiżi, reġjonali u intra-AKP; u
(b)
monitoraġġ ta' l-implimentazzjoni ta' l-għajnuna Komunitarja, li tkopri fost l-oħrajn l-impatt ta' l-assistenza fuq it-tnaqqis tal-faqar, aspetti settorali, kwistjonijiet trasversali, il-funzjonament tal-koordinazzjoni fil-post ma' l-Istati Membri u donaturi oħra u progress dwar il-prinċipji ta' l-effikaċja ta' l-għajnuna msemmija fl-Artikolu 1.
3. Meta l-Kumitat FEŻ jintalab jagħti l-opinjoni tiegħu, ir-rappreżentant tal-Kummissjoni għandu jippreżenta lill-Kumitat FEŻ, fil-limiti ta' żmien stabbiliti fid-Deċiżjoni tal-Kunsill dwar ir-regoli ta' proċedura tal-Kumitat FEŻ imsemmija fl-Artikolu 8(5) tal-Ftehim Intern, abbozz tal-miżuri li jridu jittieħdu. Il-Kumitat FEŻ għandu jagħti l-fehma tiegħu fi żmien limitat li jista' jiġi stabbilit mill-president skond l-urġenza tal-kwistjoni iżda li m'għandux jaqbeż it-30 ġurnata. Il-BEI għandu jieħu sehem fl-iskambju ta' fehmiet. L-opinjoni għandha tingħata bil-maġġoranza kwalifikata stabbilita fl-Artikolu 8(3) tal-Ftehim Intern abbażi tal-voti ta' l-Istati Membri ppeżati bil-mod stabbilit fl-Artikolu 8(2) tal-Ftehim Intern.
Meta l-Kumitat FEŻ ikun ippreżenta l-opinjoni tiegħu, il-Kummissjoni għandha tadotta miżuri li għandhom japplikaw immedjatament. Madanakollu, jekk dawn il-miżuri ma jkunux konformi mal-fehma tal-Kumitat FEŻ, huma għandhom ikunu kkomunikati mill-Kummissjoni lill-Kunsill immedjatament. F'dak il-każ, il-Kummissjoni għandha tiddifferixxi l-applikazzjoni tal-miżuri għal perijodu li għandu, fi prinċipju, ma jaqbiżx it-30 ġurnata mid-data ta' tali komunikazzjoni iżda li jista' jiġi estiż għal perijodu ta' mhux iżjed minn 30 ġurnata f'ċirkostanzi eċċezzjonali. Il-Kunsill, waqt li jaġixxi bl-istess maġġoranza kwalifikata bħall-Kumitat FEŻ, jista' jieħu deċiżjoni differenti f'dan il-perijodu.
4. Il-Kumitat FEŻ għandu jkollu skambju ta' fehmiet dwar il-konklużjonijiet ġenerali tar-reviżjonijiet annwali operattivi u tar-rapport annwali msemmi fl-Artikolu 14(3). Kull Stat Membru jista' jsejjaħ ukoll għal skambju ta' fehmiet dwar il-valutazzjonijiet imsemmija fl-Artikolu 15(3).
Kull Stat Membru jista' jistieden lill-Kummissjoni fi kwalunkwe mument sabiex tipprovdi lill-Kumitat FEŻ b'informazzjoni u sabiex ikollha skambju ta' fehmiet dwar kwistjonijiet relatati mal-kompiti deskritti taħt il-paragrafu 2.
Tali skambji ta' fehmiet jistgħu jwasslu għall-formulazzjoni ta' rakkomandazzjonijiet mill-Istati Membri, li tagħhom il-Kummissjoni għandha tieħu kont.
5. Abbażi tal-konklużjonijiet tar-reviżjonijiet preparati mill-Kummissjoni, il-Kumitat FEŻ għandu jeżamina wkoll il-konsistenza u l-komplementarjetà bejn l-għajnuna tal-Komunità u l-għajnuna mill-Istati Membri u fejn xieraq donaturi oħra f'konformità ma' l-Artikoli 1 u 2.
Artikolu 12
Il-Faċilità għall-Paċi fl-Afrika
Konformement mal-konklużjonijiet tal-Kunsill tal-11 ta' April 2006 sabiex tiġi finanzjata l-Faċilità għall-Paċi fl-Afrika mill-10 FEŻ għal perijodu ta' tliet snin bi EUR 300 miljun, il-programm indikattiv intra-AKP għandu jassenja l-finanzjament għall-Faċilità għall-Paċi fl-Afrika. Għandha tapplika proċedura speċifika ta' amministrazzjoni, kif ġej:
(a)
fuq talba mill-Unjoni Afrikana, approvata mill-Kumitat ta' Ambaxxaturi AKP-KE, għandu jiġi preparat programm ta' azzjoni mill-Kummissjoni li jkopri l-perijodu 2008-2010. Dan il-programm ta' azzjoni għandu forst l-oħrajn jispeċifika l-objettivi segwiti, l-iskop u n-natura ta' l-interventi possibbli, l-arranġamenti ta' implimentazzjoni, u format miftiehem għal dokumenti bażilari u talbiet u għar-rappurtar. Anness mal-programm ta' azzjoni għandu jiddeskrivi l-proċeduri deċiżjonali speċfiċi għal kull intervent possibbli skond in-natura, il-kobor u l-urġenza tiegħu;
(b)
dan il-programm ta' azzjoni, inkluż l-anness imsemmi fil-punt (a), u kwalunkwe bidliet fih għandhom jiġu diskussi mill-gruppi ta' ħidma preparatorji rilevanti tal-Kunsill u mill-Kumitat Politiku u ta' Sigurtà u approvati mill-COREPER b'maġġoranza kwalifikata kif definit fl-Artikolu 8(3) tal-Ftehim Intern qabel ma jiġu adottati mill-Kummissjoni skond il-proċedura ta' amministrazzjoni stabbiliti fl-Artikolu 11(3) ta' dan ir-Regolament;
(ċ)
il-programm ta' azzjoni, eskluż l-anness imsemmi fil-punt (a), għandu jkun il-bażi għall-ftehim ta' finanzjament li jrid jiġi konkluż bejn il-Kummissjoni u l-Unjoni Afrikana;
(d)
kull intervent li jrid jiġi implimentat taħt il-ftehim ta' finanzjament għandu jkun suġġett għal approvazzjoni minn qabel mill-Kumitat Politiku u ta' Sigurtà; il-gruppi ta' ħidma preparatorji rilevanti tal-Kunsill għandhom ikunu infurmati jew konsultati fiż-żmien debitu qabel il-preżentazzjoni tagħhom lill-Kumitat Politiku u ta' Sigurtà skond il-proċeduri deċiżjonali speċifiċi msemmija fil-punt (a) sabiex jiġi żgurat li, apparti d-dimensjoni militari u ta' sigurtà, jittieħed kont ta' l-aspetti relatati ma' l-iżvilupp tal-miżuri previsti. Għandha hawnhekk tingħata attenzjoni speċjali lil attivitajiet rikonoxxuti bħala AUŻ;
(e)
il-Kummissjoni għandha tipprepara rapport ta' attività dwar l-użu tal-fondi għall-informazzjoni tal-Kunsill u tal-Kumitat FEŻ fuq bażi annwali u fuq it-talba tal-Kunsill jew tal-Kumitat FEŻ, fejn issir distinzjoni bejn impenji u pagamenti relatati ma' l-AUŻ u oħrajn li mhumiex;
(f)
għandha titwettaq valutazzjoni fl-2010 li tirrivedi l-proċeduri tal-Faċilità għall-Paċi fl-Afrika kif ukoll il-possibbiltajiet ta' sorsi alternattivi futuri ta' finanzjament, inkluż il-finanzjament tal-politika estera u ta' sigurtà komuni.
Artikolu 13
Il-Kumitat FI
1. Il-Kumitat FI stabbilit taħt l-awspiċji tal-BEI skond l-Artikolu 9 tal-Ftehim Intern għandu jikkonsisti mir-rappreżentanti ta' l-Istati Membri u minn rappreżentant tal-Kummissjoni. Kull Gvern għandu jinnomina rappreżentant wieħed u supplenti indikat wieħed. Il-Kummissjoni għandha taġixxi bl-istess mod għar-rappreżentant tagħha. Bil-ħsieb li tinżamm il-kontinwità, il-President tal-Kumitat FI għandu jkun elett minn, u minn fost il-membri tal-Kumitat FI, għal perijodu ta' sentejn. Il-BEI għandu jipprovdi lill-Kumitat bis-servizzi segretarjali u ta' appoġġ. Dawk il-membri biss tal-Kumitat FI li huma nnominati mill-Istati Membri, jew is-supplenti tagħhom, għandhom jivvotaw.
Il-Kunsill, waqt li jaġixxi fuq bażi unanima, għandu jadotta r-regoli tal-proċedura tal-Kumitat FI abbażi ta' proposta mfassla mill-BEI wara konsultazzjoni mal-Kummissjoni.
Il-Kumitat FI għandu jaġixxi b'maġġoranza kwalifikata. L-ippeżar tal-voti għandu jkun kif stabbilit fl-Artikolu 8 tal-Ftehim Intern.
Il-Kumitat FI għandu jiltaqa' mill-anqas erba' darbiet fis-sena. Jistgħu jissejħu laqgħat addizzjonali fuq it-talba tal-BEI jew tal-membri tal-Kumitat kif stabbilit fir-regoli tal-proċedura. Addizzjonalment, il-Kumitat FI jista' jagħti opinjoni bi proċedura bil-miktub, fit-termini stabbiliti mir-Regoli ta' Proċedura tiegħu.
2. Il-Kumitat FI għandu japprova:
(a)
linji gwida dwar l-implimentazzjoni tal-Faċilità ta' Investiment, il-qafas ta' l-istima ta' l-impatt tagħha fuq l-iżvilupp u proposti għar-reviżjoni tagħhom.
(b)
l-istrateġiji ta' l-investiment u l-pjanijiet ta' attività tal-Faċilità ta' Investiment, inklużi l-indikaturi ta' prestazzjoni, abbażi ta' l-objettivi tal-Ftehim ta' Sħubija AKP-KE u tal-prinċipji ġenerali tal-politika Komunitarja għall-iżvilupp;
(ċ)
ir-rapporti annwali tal-Faċilità ta' Investiment;
(d)
kwalunkwe dokument ta' politika ġenerali, inklużi rapporti ta' valutazzjoni, li jirrigwardaw il-Faċilità ta' Investiment.
3. Barra minn hekk, il-Kumitat FI għandu jagħti opinjoni dwar:
(a)
proposti sabiex jingħata sussidju fuq l-imgħax taħt l-Artikolu 2(7), u l-Artikolu 4(2), ta' l-Anness II mal-Ftehim ta' Sħubija AKP-KE. F'każijiet bħal dawn, il-Kumitat FI għandu wkoll jagħti opinjoni dwar l-użu ta' tali sussidju fuq l-imgħax. Sabiex jiġi razzjonalizzat il-proċess ta' approvazzjoni għal operazzjonijiet żgħar, il-Kumitat FI jista' jagħti l-opinjoni favorevoli tiegħu għal proposti mill-BEI għal allokazzjoni globali għal sussidji fuq l-imgħax li sussegwentement, mingħajr opinjoni ulterjuri mill-Kumitat FI u/jew il-Kummissjoni, għandha tiġi sub-allokata mill-BEI għal proġetti individwali skond il-kriterji stabbiliti fl-allokazzjoni globali, inkluża s-sub allokazzjoni massima ta' sussidju fuq l-imgħax għal kull proġett;
(b)
proposti għal investiment FI għal kwalunkwe proġett li dwaru l-Kummissjoni tkun tat opinjoni negattiva;
(ċ)
proposti oħrajn marbuta mal-Faċilità ta' Investiment, ibbażati fuq il-prinċipji ġenerali definiti fil-linji gwida operattivi.
Addizzjonalment, il-korpi regolatorji tal-BEI jistgħu, minn żmien għal żmien, jitolbu li l-Kumitat FI jipprovdi opinjoni dwar il-proposti kollha ta' finanzjament, jew dwar ċerti kategoriji ta' proposti ta' finanzjament.
4. Għandha tkun ir-responsabbiltà tal-BEI li jippreżenta lill-Kumitat FI fi żmien debitu kwalunkwe kwistjoni li tirrikjedi l-approvazzjoni jew l-opinjoni tal-Kumitat FI, kif previst fil-paragrafi 1, 2 u 3. Kwalunkwe proposta preżentata lill-Kumitat għal opinjoni għandha ssir skond il-kriterji u l-prinċipji rilevanti stabbiliti fil-linji gwida operattivi.
5. Il-BEI għandu jikkopera mill-qrib mal-Kummissjoni u, fejn applikabbli, għandu jikkoordina l-operazzjonijiet tiegħu ma' donaturi oħra. B'mod partikolari:
(a)
Il-BEI għandu jipprepara u jirrivedi, b'mod konġunt mal-Kummissjoni, il-linji gwida dwar l-implimentazzjoni tal-Faċilità ta' Investiment imsemmija fil-paragrafu 2(a). Il-BEI għandu jinżamm responsabbli għall-konformità mal-linji gwida u għandu jiżgura li l-proġetti li hu jappoġġa jirrispettaw standards soċjali u ambjentali internazzjonali u jkunu koerenti ma' l-objettivi tal-Ftehim ta' Sħubija AKP-KE u tal-prinċipji ġenerali tal-politika Komunitarja għall-iżvilupp u ma' l-istrateġiji rilevanti ta' koperazzjoni tal-pajjiżi u tar-reġjuni;
(b)
il-BEI għandu jitlob l-opinjoni tal-Kummissjoni minn qabel dwar strateġiji ta' investiment, pjanijiet ta' attività u dokumenti ġenerali ta' politika;
(ċ)
il-BEI għandu jinforma lill-Kummissjoni bil-proġetti li hu jamministra skond l-Artikolu 14(2) u jitlob l-opinjoni tal-Kummissjoni fil-fażi ta' valutazzjoni ta' proġett dwar il-konformità ta' proġetti ma' l-istrateġija rilevanti ta' koperazjoni tal-pajjiż jew tar-reġjun, skond kif ikun il-każ, ma' l-objettivi ġenerali tal-Faċilità ta' Investiment;
(d)
bl-eċċezzjoni ta' sussidji fuq l-imgħax li jaqgħu fi ħdan l-allokazzjoni globali msemmija taħt il-paragrafu 3(a), il-BEI għandu jitlob ukoll il-qbil tal-Kummissjoni fil-fażi ta' valutazzjoni ta' proġett dwar kwalunkwe proposta mressqa lill-Kumitat FI għal sussidju fuq l-imgħax, dwar il-konformità tagħha ma' l-Artikolu 2(7) u l-Artikolu 4(2) ta' l-Anness II mal-Ftehim tal-AKP-KE, u mal-kriterji definiti fil-linji gwida operattivi tal-Faċilità ta' Investiment.
Il-Kummissjoni għandha tkun meqjusa bħala li tkun tat opinjoni favorevoli dwar, jew li tkun qablet ma' proposta, sakemm hija ma tinnotifikax opinjoni negattiva dwar tali proposta, fi żmien ġimgħatejn minn wara l-preżentazzjoni tal-proposta. Fir-rigward ta' opinjonijiet għal proġetti tas-settur finanzjarju jew pubbliku kif ukoll tal-qbil dwar sussidji fir-rati ta' l-imgħax, il-Kummissjoni tista' titlob li titressaq il-proposta tal-proġett finali għall-opinjoni jew approvazzjoni tagħha ġimgħatejn qabel ma din tintbagħat lill-Kumitat FI.
6. Il-BEI m'għandux jipproċedi bl-ebda waħda mill-azzjonijiet imsemmija fil-paragrafu 2 sakemm il-Kumitat FI ma jkunx ippreżenta opinjoni favorevoli.
Wara opinjoni favorevoli tal-Kumitat FI, il-BEI għandu jiddeċiedi fuq il-proposta skond il-proċeduri tiegħu stess. B'mod partikolari huwa jista' jiddeċiedi li ma jipproċedix bil-proposta. Il-BEI għandu perjodikament jinforma lill-Kumitat FI u lill-Kummissjoni bil-każijiet fejn huwa jiddeċiedi li ma jipproċedix.
Għal self mir-riżorsi tiegħu stess u għal investimenti FI li dwarhom l-ebda opinjoni mill-Kumitat FI ma hija meħtieġa, il-BEI għandu jiddeċiedi dwar il-proposta skond il-proċeduri tiegħu stess u, fil-każ tal-Faċilità ta' Investiment, skond il-linji gwida u l-istrateġiji ta' investiment approvati mill-Kumitat FI.
Minkejja opinjoni negattiva tal-Kumitat FI dwar proposta għall-għoti ta' sussidju fuq l-imgħax, il-BEI jista' jipproċedi bis-self in kwistjoni mingħajr il-benefiċċju tas-sussidju fuq l-imgħax. Il-BEI għandu perjodikament jinforma lill-Kumitat FI u lill-Kummissjoni f'kull okkażjoni li fiha huwa jiddeċiedi li jipproċedi b'dan il-mod.
Il-BEI jista, suġġett għall-kondizzjonijiet stabbiliti fil-linji gwida operattivi, u għall-kondizzjoni li ma jinbidilx l-objettiv essenzali tas-self jew ta' l-investiment mill-Faċilità ta' Investiment in kwistjoni, jiddeċiedi li jimmodifika t-termini tas-self jew ta' l-investiment mill-Faċilità ta' Investiment li dwarhom il-Kumitat FI ikun ippreżenta opinjoni favorevoli taħt il-paragrafu 2 jew ta' kwalunkwe self li dwaru il-Kumitat FI ikun ippreżenta opinjoni favoreveoli rigward is-sussidji fuq l-imgħax. Partikolarment, il-BEI jista' jiddeċiedi li jżid l-ammont tas-self jew ta' l-investiment mill-Faċilità ta' Investiment sa 20 %.
Tali żieda tista', għal proġetti bis-sussidji fuq l-imgħax imsemmija fl-Artikolu 2(7) ta' l-Anness II mal-Ftehim ta' Sħubija AKP-KE, tirriżulta f'żieda proporzjonali fil-valur tas-sussidju fuq l-imgħax. Il-BEI għandu perjodikament jinforma lill-Kumitat FI u lil-Kummissjoni f'kull okkażjoni fejn huwa hekk jiddeċiedi li jipproċedi. Għal proġetti li jaqgħu taħt l-Artikolu 2(7) ta' l-Anness II tal-Ftehim ta' Sħubija AKP-KE, jekk żieda fil-valur tas-sussidju tkun mitluba, il-Kumitat FI għandu jkun mitlub jagħti opinjoni qabel ma' l-BEI jipproċedi.
7. Il-BEI għandu jamministra l-Investimenti mill-Faċilità ta' Investiment u l-fondi kollha miżmuma f'isem l-imsemmija Faċilità ta' Investiment konformement ma' l-objettivi tal-Ftehim. Huwa jista', b'mod partikolari, jieħu sehem fil-korpi amministrattivi u ta' superviżjoni ta' persuni ġuridiċi li fihom il-Faċilità ta' Investiment tkun investiet, u jista' jittransiġi, jagħti rilaxx u jimmodifika d-drittijiet miżmuma f'isem il-Faċilità ta' Investiment skond il-linji gwida operattivi.
TITOLU V
DISPOŻIZZJONIJIET FINALI
Artikolu 14
Rekwiżiti ta' monitoraġġ u ta' rappurtar dwar il-progress fl-implimentazzjoni ta' l-assistenza tal-FEŻ
1. Il-Kummissjoni u l-BEI għandhom jimmonitorjaw, kull wieħed sal-punt sa fejn jikkonċerna lilu, l-użu ta' assistenza tal-FEŻ mir-riċevituri tagħha.
2. Il-BEI għandu jinforma perjodikament lill-Kummissjoni dwar l-implimentazzjoni ta' proġetti u programmi finanzjati mir-riżorsi ta' l-10 FEŻ li huwa jamministra, billi jsegwi l-proċeduri stabbiliti fil-linji gwida operattivi tal-Faċilità ta' Investiment.
3. Il-Kummissjoni għandha teżamina l-progress magħmul fl-implimentazzjoni ta' l-10 FEŻ u għandha tressaq lill-Kunsill rapport annwali dwar l-implimentazzjoni u r-riżultati u, sa fejn ikun possibbli, ir-riżultati u l-impatti ewlenin ta' l-assistenza. Dan ir-rapport għandu jintbagħat ukoll lill-Kumitat FEŻ għal skambju ta' fehmiet, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-reġjuni.
Huwa għandu jkun fih informazzjoni relatata mas-sena ta' qabel dwar il-miżuri finanzjati, ir-riżultati ta' eżerċizzji ta' monitoraġġ u valutazzjoni, l-involviment u l-armonizzazzjoni ta' l-imsieħba, inklużi l-implimentazzjoni permezz ta' koperazzjoni delegata kif definit fir-Regolament Finanzjarju msemmi fl-Artikolu 10(2) tal-Ftehim Intern u l-implimentazzjoni ta' impenji u pagamenti, maqsuma skond il-pajjiżi, ir-reġjuni u s-setturi ta' koperazzjoni.
Huwa għandu jivvaluta r-riżultati ta' l-assistenza fuq l-eliminazzjoni tal-faqar, filwaqt li juża sa fejn ikun possibbli indikaturi speċifiċi u miżurabbli tar-rwol tagħha fil-kisba ta' l-objettivi tal-Ftehim ta' Sħubija AKP-KE. Tali indikaturi għandhom ikunu allinjati ma' sistemi ta' monitoraġġ tal-pajjiż jew reġjun imsieħeb u indikaturi kondiviżi bejn il-komunità tad-donaturi u l-pajjiż jew reġjun imsieħeb għall-monitoraġġ ta' l-istrateġija għall-iżvilupp tagħhom.
Għandha tingħata attenzjoni partikolari lil progress magħmul lejn il-kisba ta' l-Għanijiet ta' Żvilupp tal-Millennju.
Ir-rapporti għandhom jindirizzaw ukoll il-progress lejn l-implimentazzjoni tal-prinċipji ta' koordinazzjoni, appartenenza u effikaċja ta' l-għajnuna msemmija fl-Artikolu 1 ta' dan ir-Regolament u jkopru l-miżuri ta' akkumpanjament tal-Ftehim ta' Sħubija Ekonomika.
4. Il-BEI għandu jipprovdi lill-Kumitat FI b'informazzjoni fir-rigward tal-progress lejn l-objettivi tal-Faċilità ta' Investiment. B'segwitu għall-Artikolu 6b ta' l-Anness II mal-Ftehim ta' Sħubija AKP-KE, il-prestazzjoni globali tal-Faċilità ta' Investiment għandha tkun suġġetta għal reviżjoni konġunta f'nofs it-term u fi tmiem it-term ta' l-10 FEŻ. Ir-reviżjoni ta' nofs it-term għandha titwettaq minn esperti esterni indipendenti, f'koperazzjoni mal-BEI u għandha ssir disponibbli lill-Kumitat FI.
5. Il-Kummissjoni għandha tipprovdi lill-Kunsill fl-2010 bi proposta għal reviżjoni globali tal-prestazzjoni li titwettaq ma' l-Istati AKP abbażi tal-paragrafu 7 ta' l-Anness Ib mal-Ftehim ta' Sħubija AKP-KE. Din ir-reviżjoni għandha tivvaluta l-prestazzjoni finanzjarja, u b'mod partikolari l-grad ta' realizzazzjoni ta' l-impenji u l-pagamenti kif ukoll tal-prestazzjoni kwantitattiva u kwalitattiva, u b'mod partikolari r-riżultati u l-impatt, imkejla f'termini ta' progress lejn il-kisba ta' l-Għanijiet ta' Żvilupp tal-Millennju. Ir-reviżjoni għandha tesplora wkoll il-possibbiltajiet għal u tirrakkomanda kif jista' jittejjeb l-allinjament ta' l-appoġġ Komunitarju futur għall-AKP ma' strateġiji eżistenti ta' pajjiżi jew reġjuni sħab, ċikli programmatiċi u baġitarji, u iżjed armonizzazzjoni fost id-donaturi.
Artikolu 15
Valutazzjonijiet
1. Il-Kummissjoni u l-BEI għandhom jivvalutaw regolarment ir-riżultati ta' l-implimentazzjoni ta' linji politiċi u programmi ġeografiċi u tematiċi u ta' linji politiċi settorali u l-effikaċja tal-programmazzjoni dwar l-eliminazzjoni tal-faqar, fejn hu xieraq permezz ta' valutazzjonijiet esterni indipendenti, sabiex jiġi aċċertat jekk l-objettivi nkisbux u sabiex tkun tista' tifformula rakkomandazzjonijiet bil-ħsieb li jiġu mtejba operazzjonijiet futuri. Għandha tingħata attenzjoni partikolari sabiex tiġi assigurata l-koerenza tal-politika Komunitarja ta' l-iżvilupp u tal-progress lejn il-kisba ta' l-Għanijiet ta' Żvilupp tal-Millennju.
2. Dawn l-valutazzjonijiet għandhom jitwettqu f'assoċjazzjoni mal-pajjiż jew reġjun imsieħeb u f'koordinazzjoni ma' l-Istati Membri rappreżentati lokalment. Sejrin ikunu involuti Stati Membri interessati oħra u, fejn ikun rilevanti, anke donaturi oħra. Il-Kummissjoni għandha taġixxi sabiex timplimenta r-rakkomandazzjonijiet għall-effikaċja ta' l-għajnuna fir-rigward tal-valutazzjonijiet konġunti.
3. Il-Kummissjoni għandha tibgħat ir-rapporti tagħha ta' valutazzjoni tal-pajjiżi u tar-reġjuni lill-Kunsill, lill-Kumitat FEŻ u lill-BEI għall-finijiet ta' informazzjoni. Skond l-Artikolu 11(4), l-Istati Membri jistgħu fi kwalunkwe mument jitolbu diskussjoni ta' valutazzjonijiet speċifiċi fil-Kumitat FEŻ. Ir-riżultati għandhom jiġu kkunsidrati fit-tfassil tal-programmi u fl-allokazzjoni tar-riżorsi, fil-koordinazzjoni ta' donaturi u fir-rigward ta' l-effikaċja ta' l-għajnuna.
4. Il-Kummissjoni għandha tinvolvi l-partijiet interessati kollha rilevanti, inklużi atturi mhux Statali, fil-fażi ta' valutazzjoni ta' l-assistenza Komunitarja provduta.
Artikolu 16
Dħul fis-seħħ
Dan ir-Regolament ghandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Huwa għandu japplika għall-istess perijodu bħall-Ftehim Intern.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 14 ta' Mejju 2007.

Labels: 15
19
5